Javaslat AZ EURÓPAI PARLAMENT ÉS A TANÁCS RENDELETE az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló 966/2012/EU, Euratom rendelet módosításáról /* COM/2013/0639 final - 2013/0313 (COD) */





INDOKOLÁS 1. A JAVASLAT HÁTTERE A költségvetési rendeletről folytatott tárgyalások keretében az Európai Parlament, a Tanács és a Bizottság arról állapodott meg, hogy a 2014–2020-as időszakra vonatkozó többéves pénzügyi keretről folytatott tárgyalások eredményének figyelembevétele érdekében felülvizsgálja a költségvetési rendeletet. Az új költségvetési rendelet elfogadásakor ezért az Európai Parlament, a Tanács és a Bizottság a következő közös nyilatkozatot adta ki: „Az Európai Parlament, a Tanács és a Bizottság megállapodik abban, hogy a 2014–2020 közötti többéves pénzügyi keretről folyó tárgyalások kimeneteléből adódóan szükségessé váló módosítások beillesztése érdekében a költségvetési rendeletet felülvizsgálja, többek között az alábbi kérdéseket illetően: – a sürgősségisegély-tartalékra, valamint az európai összekapcsolódási eszköz keretében finanszírozott projektekre vonatkozó átviteli szabályok; – a fel nem használt előirányzatok és a költségvetési egyenleg átvitele, valamint a kifizetési és kötelezettségvállalási tartalékokba történő bevezetésükre irányuló, kapcsolódó javaslat; – az Európai Fejlesztési Alap felvételének lehetősége az Unió költségvetésébe; – a dohánytermékek illegális kereskedelme elleni fellépés kapcsán kötött megállapodások révén befolyó összegek kezelése.” 2013. június 27-én a Parlament, a Tanács elnöksége és a Bizottság politikai megállapodásra jutott a 2014–2020-as időszakra vonatkozó többéves pénzügyi keret csomagjáról, valamint az Európai Hálózatfinanszírozási Eszköz létrehozásáról szóló európai parlamenti és tanácsi rendelettervezetről. Ez a javaslat a sürgősségisegély-tartalékra, valamint az Európai Hálózatfinanszírozási Eszköz keretében finanszírozott projektekre vonatkozó átviteli szabályok beillesztése érdekében módosítja a költségvetési rendelet 13. cikkét. A 2014–2020-as időszakra vonatkozó többéves pénzügyi keretről szóló tanácsi rendelettervezet a fel nem használt kötelezettségvállalási és kifizetési előirányzatok tekintetében új rugalmas lehetőségeket vezet be. A többéves pénzügyi keretről szóló rendelettervezetben foglaltak szerint ezeket a rugalmas lehetőségeket a többéves pénzügyi keret technikai kiigazításai révén hajtják végre, és az Európai Unió működéséről szóló szerződés 314. cikke szerinti költségvetési eljárás keretében veszik igénybe. Az új rugalmas lehetőségekre vonatkozóan tehát nem szükséges a költségvetési rendelet további módosítása. Ami az Európai Fejlesztési Alapot (a továbbiakban: EFA) illeti, az Európai Tanács 2013. február 8-i következtetéseiben megjegyezte, hogy a Bizottság azt kívánja javasolni, hogy az EFA-t 2021-től vonják be az uniós költségvetésbe. A 2014–2020-as időszakra vonatkozó többéves pénzügyi kerettel összefüggésben nem született további megállapodás a dohánytermékek illegális kereskedelme elleni fellépés kapcsán kötött megállapodások révén befolyó összegek kezelését illetően. A Bizottság ezért tovább folytatja a megállapodások végrehajtását, és a tagállamok által tett erőfeszítéseken túl javasolni fogja a cigarettacsempészet és -hamisítás elleni uniós küzdelemhez szükséges megfelelő pénzügyi eszközöket, ahogy azt a Hercule III programra vonatkozó javaslatában is tette. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Mivel ez a javaslat csupán a 2014–2020-as időszakra vonatkozó többéves pénzügyi keretről folytatott tárgyalások eredményét valósítja meg, és hatálya igen korlátozott, nem került sor nyilvános konzultációra. 3. A JAVASLAT JOGI ELEMEI A többéves pénzügyi keretről szóló rendelettervezet 9. cikkének (2) bekezdése előírja, hogy a sürgősségisegély-tartalék éves összege (2011-es árakon számítva) 280 millió EUR, amely a költségvetési rendelettel összhangban legkésőbb az n+1. évben használható fel. A tartalék céltartalékként szerepel az Unió általános költségvetésében. Az éves összegnek az előző évekből megmaradt részeit kell először lehívni. Az n. évi éves összeg azon része, amelyet az n+1. évben nem használnak fel, megszűnik. Emiatt a költségvetési rendelet 13. cikkét két tekintetben is módosítani kell: a sürgősségisegély-tartalékot be kell illeszteni a költségvetési rendelet 13. cikkének (2) bekezdésébe és kivételként a költségvetési rendelet 13. cikkének (6) bekezdésébe, mivel a kapcsolódó előirányzatokat céltartalékként beviszik a költségvetés 40. címébe (tartalékok). Az Európai Hálózatfinanszírozási Eszköz keretében finanszírozott projektekre vonatkozó átviteli szabályok tekintetében a Bizottság a 2014–2020 közötti időszakra vonatkozó többéves pénzügyi keretről szóló tanácsi rendelettervezet indokolásában már javasolta a költségvetési rendelet módosítását, hogy kötelezettségvállalási előirányzatokat lehessen átvinni az n+1. évre[1]. Természetüknél fogva az ilyen infrastrukturális projektek esetében gyakran bonyolult a szerződéskötési eljárás. Ilyen esetben akár csekély késés is az éves kötelezettségvállalási előirányzatok megszűnéséhez vezethet, aláásva ezzel a szóban forgó projektek életképességét, azzal együtt pedig a közlekedési, az energia- és a telekommunikációs hálózat és infrastruktúra modernizálására irányuló uniós politikai kötelezettségvállalást. Az Európai Hálózatfinanszírozási Eszközre vonatkozó elfogadott kompromisszumos szöveg 19. cikke a következőképpen rendelkezik: „A(z) XXXX/2012/EU rendeletnek [új költségvetési rendelet] megfelelően átviszik a következő évre azokat az előirányzatokat, amelyeket nem használtak fel azon pénzügyi év végéig, amelyben szerepeltették azokat.” A költségvetési rendelet jelenlegi megfogalmazása nem tenné lehetővé a kötelezettségvállalási előirányzatok átvitelét az n+1. évre, következésképpen módosítani kell a költségvetési rendeletet, mivel ez az évenkéntiség elvétől való eltérésnek minősül. Ennek megfelelően a költségvetési rendelet 13. cikkének (2) bekezdését is módosítani kell, hogy az Európai Hálózatfinanszírozási Eszköz keretében finanszírozott projektek esetében a költségvetési év végén felhasználatlan kötelezettségvállalási előirányzatok automatikusan átkerüljenek a következő költségvetési évre. 2013/0313 (COD) Javaslat AZ EURÓPAI PARLAMENT ÉS A TANÁCS RENDELETE az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló 966/2012/EU, Euratom rendelet módosításáról AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 322. cikkére, összefüggésben az Európai Atomenergia-közösséget létrehozó szerződéssel és különösen annak 106a. cikkével, tekintettel az Európai Bizottság javaslatára, a jogalkotási aktus tervezete nemzeti parlamenteknek való megküldését követően, tekintettel a Számvevőszék véleményére[2], rendes jogalkotási eljárás keretében[3], mivel: (1) A 966/2012/EU, Euratom európai parlamenti és tanácsi rendeletet[4] 2012. október 25-én fogadták el az Európai Parlament, a Tanács és a Bizottság közös nyilatkozatával együtt, amelyben megállapodtak arról, hogy a 2014–2020-as időszakra vonatkozó többéves pénzügyi keretről folytatott tárgyalások eredményének figyelembevétele érdekében felülvizsgálják a költségvetési rendeletet. (2) A 2014–2020-as időszakra vonatkozó többéves pénzügyi keretről, valamint az Európai Hálózatfinanszírozási Eszköz létrehozásáról való politikai megállapodást követően, és a közös nyilatkozattal összhangban módosítani kell a 966/2012/EU, Euratom rendeletet a sürgősségisegély-tartalékra, valamint az Európai Hálózatfinanszírozási Eszköz keretében finanszírozott projektekre vonatkozó átviteli szabályok beillesztése érdekében. (3) A sürgősségisegély-tartalék tekintetében a megfelelő előirányzatokat a költségvetés tartalék címébe viszik be. A 966/2012/EU, Euratom rendeletet ezért módosítani kell, hogy rendelkezzen a tartalékba helyezett és az n. év végén felhasználatlan előirányzatok átviteléről. (4) Természetüknél fogva az Európai Hálózatfinanszírozási Eszköz keretében finanszírozott projektek esetében gyakran bonyolult a szerződéskötési eljárás. Ilyen esetben akár csekély késés is az éves kötelezettségvállalási előirányzatok megszűnéséhez vezethet, aláásva ezzel a szóban forgó projektek életképességét, azzal együtt pedig a közlekedési, az energia- és a telekommunikációs hálózat és infrastruktúra modernizálására irányuló uniós politikai kötelezettségvállalást. Ezt megelőzendő a 966/2012/EU, Euratom rendeletben lehetővé kell tenni, hogy az Európai Hálózatfinanszírozási Eszköz keretében finanszírozott projektek esetében a költségvetési év végén felhasználatlan kötelezettségvállalási előirányzatok automatikusan átkerüljenek a következő költségvetési évre, ELFOGADTA EZT A RENDELETET: 1. cikk Módosítások a 966/2012/EU, Euratom rendelethez A 966/2012/EU, Euratom rendelet 13. cikke a következőképpen módosul: 1. A (2) bekezdés a következő c) és d) ponttal egészül ki: „c) a sürgősségisegély-tartalékra vonatkozó kötelezettségvállalási előirányzatoknak megfelelő összegek; d) az Európai Hálózatfinanszírozási Eszköz keretében finanszírozott projektekre vonatkozó kötelezettségvállalási előirányzatoknak megfelelő összegek.” 2. A (2) bekezdés a következő második albekezdéssel egészül ki: „Az első albekezdés c) és d) pontjában említett összegek csak a következő pénzügyi évre vihetők át.” 3. A (6) bekezdés helyébe a következő szöveg lép: „(6) „A 13. cikk (2) bekezdése c) pontjának és a 14. cikk sérelme nélkül, a tartalékba helyezett előirányzatok és a személyzeti kiadások előirányzatai nem vihetők át. E cikk alkalmazásában a személyzeti kiadások magukban foglalják az intézmények azon tagjai és személyzete részére járó béreket és juttatásokat, akikre a személyzeti szabályzat vonatkozik.” 2. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. az Európai Parlament részéről, a Tanács részéről, az elnök az elnök [1] COM(2011) 398 végleges, 1.2.2. pont. [2] HL C […], […], […] o. [3] Az Európai Parlament …-i álláspontja és a Tanács …-i határozata. [4] Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).